

**Republika e Kosovës**

**Republika Kosova-Republic of Kosovo**

**Qeveria - Vlada - Government**

Ministria e Zhvillimit Rajonal

Ministarstvo za Regionalni Razvoj

Ministry of Regional Development

**UDHËZUESI PËR APLIKANTËT E GRANTEVE**

**MZHR/2021**

**Skema e Granteve „Programi i Zhvillimit Rajonal të Balansuar“ PZHRB 2021 (Lot 1 Start-up dhe Lot 1 biznes ekzistues)**

**Autoriteti kontraktues:**

**Ministria e Zhvillimit Rajonal (MZHR)**

**Afati për dorëzimin e aplikacionit:**

***Nga 05 Mars deri më 25 Mars 2021 ora 16:00***

Përmbajtja

[1. SKEMA E GRANTEVE „Programi i Zhvillimit Rajonal të Balansuar“ 3](#_Toc63780016)

[1.1. Hyrje 3](#_Toc63780017)

[1.2. Grant/skema „Programi i Zhvillimit Rajonal të Balansuar“ 3](#_Toc63780018)

[1.3. Synimet e Thirrjes për Propozime 3](#_Toc63780019)

[1.4. Përkrahja financiare e ofruar nga autoriteti kontraktues (MZHR) 4](#_Toc63780020)

[1.5 Shumat e granteve 4](#_Toc63780021)

[2. RREGULLAT PËR THIRRJEN PËR PROPOZIME 5](#_Toc63780022)

[2.1 Kualifikimi i aplikantëve: kush mund të aplikojë? 5](#_Toc63780023)

[2.2 Aplikantët që nuk kualifikohen 5](#_Toc63780024)

[2.3 Veprimet e kualifikueshme: veprimet për të cilat mund të parashtrohet aplikimi 6](#_Toc63780025)

[2.4 Sektorët apo temat 6](#_Toc63780026)

[2.5 Lokacioni 6](#_Toc63780027)

[2.6 Llojet e veprimit/projektit 6](#_Toc63780028)

[2.7 Kualifikueshmëria e shpenzimeve: kostot që mund të merren parasysh për grantin 7](#_Toc63780029)

[2.8 PROCEDURAT E PROKURIMIT 8](#_Toc63780030)

[3. SI TË APLIKOHET DHE PROCEDURAT QË DUHEN NDJEKUR 8](#_Toc63780031)

[3.1 Mënyra e aplikimit 8](#_Toc63780032)

[3.2 Ku dhe si të bëhet aplikimi 10](#_Toc63780033)

[3.3 Afati i fundit për aplikim 10](#_Toc63780034)

[3.4 Informata të mëtutjeshme për aplikimin 10](#_Toc63780035)

[4. Kriteret e Vlerësimit 11](#_Toc63780036)

[5. ANKESAT 11](#_Toc63780037)

[6. LISTA E SHTOJCAVE 11](#_Toc63780038)

# 1. SKEMA E GRANTEVE „Programi i Zhvillimit Rajonal të Balansuar“

## 1.1. Hyrje

Kosova është në një fazë të hershme dhe ka shënuar progres në zhvillimin e një ekonomie funksionale të tregut. Rritja ekonomike ishte e fuqishme, por situata shumë e vështirë e tregut të punës mbetet shqetësuese. Megjithëse ka pasur rritje të fuqishme ekonomike që nga viti 2015, kushtet e tregut të punës mbeten të vështira. Sipas anketës së fuqisë punëtore (AFP), pjesëmarrja e fuqisë punëtore ra në 40.9% në tremujorin e fundit të vitit 2018, nga 42.8% sa ishte një vit më parë. Shkalla e pjesëmarrjes së grave ishte 18.4%, me më shumë se një të tretën e grave ekonomikisht aktive (33.4%) të papuna. Shkalla e përgjithshme e punësimit ishte 28.8%, krahasuar me 29.8% të një viti më parë. Hendeku i gjerë midis niveleve të punësimit të meshkujve dhe femrave (45.3% dhe 12.3% respektivisht) ka vazhduar. Papunësia ka shënuar një rënie nga 30.5% në 29.6%. Papunësia vazhdimisht e lartë e të rinjve (55.4%) tregon për një mungesë të përafrimit mes rezultateve të arsimit dhe nevojave të tregut të punës. Largimi i kuadrove, sidomos e të rinjve të arsimuar, përbën gjithashtu një sfidë ekonomike afatmesme/afatgjatë. Politikat aktive të tregut të punës, skemat e para-kualifikimit dhe programet e arsimit profesional mbeten të papërshtatshme[[1]](#footnote-1).

Ministria e Zhvillimit Rajonal, bazuar në mandatin ligjor që ka, çdo vit implementon programe për zhvillim rajonal të balancuar, e të cilat kanë impakt të drejtpërdrejt në zhvillimin e bizneseve mikro dhe të vogla, zgjerimin e kapaciteteve të tyre prodhuese apo shërbyese, si dhe në xhenerimin e vendeve të reja të punës. Prandaj, edhe ketë vit, MZHR lanson Programin për Zhvillim Rajonal të Balancuar (PZHRB 2021), me qëllim të përkrahjes së start up-ve dhe bizneseve ekzistuese fillestare.  Në vijim, janë të përshkruara të gjitha kriteret e aplikimit dhe udhëzimet për praktikantë.

## 1.2. Grant/skema „Programi i Zhvillimit Rajonal të Balansuar“

 MZHR me lansimin e grant skemes për financimin e sektorit privat do të ndihmojmë atyre që të plotësojnë nevojat e tyre e të bërit biznes.

 Synimi kryesor i skemës së granteve për sektorin privat është të mundësojë që projektet cilësore afariste të implementohen e zhvillohen ma tej, duke krijuar vende të reja të punës, e të cilat do të gjenerohen nga rritja e ndërmarrjeve ekzistuese që janë të alokuara në sektorët që kanë potencial më të madhë për rritje. Në disa raste fokusi do të jetë nё nënsektorë në kuadër të sektorit ekzistues.

 Ofrimi i ndihmës përmes grantit të lansuar nga ana e MZHR-së për ndërmarrjet në rritje dhe ato fillestare në këta sektorët do të ketë ndikim pozitivë në krijimin e vendeve të reja të punës.

## 1.3. Synimet e Thirrjes për Propozime

**Synimi i përgjithshëm** i kësaj Thirrjeje për Propozime është zhvillimi socio-ekonomik rajonal të balansuar përmes zhvillimit të ndërrmarrësisë në pesë rajonet zhvillimore të Kosovës.

**Synimet specifike** të kësaj Thirrjeje për Propozime janë:

1. Zvogëlimi i papunësisë përmes krijimit të vendeve të reja të punes, me theks të veqantë për të rinjtë;
2. Përkrahja e zhvillimit të bizneseve të reja dhe atyre me potencial rritjeje;
3. Përkrahja e bizneseve që kontribuojunë në zëvendësimin e importeve.

## 1.4. Përkrahja financiare e ofruar nga autoriteti kontraktues (MZHR)

Shuma e përafërt e kësaj thirrje është rreth 400,000.00 €. Autoriteti Kontraktues rezervon të drejtën të mos shpërndajë të gjitha mjetet në dispozicion.

Granti do të ndahet në dy Lote, si vijon:

Loti 1[[2]](#footnote-2) – Start-up;

Loti 1[[3]](#footnote-3) – Ndërmarrjet mikro dhe të vogla (qarkullimi minimumi 500.00 €

deri në 7,000.00 € të dëshmuara nga ATK);

Sqarim:

Ndërmarrjet mikro dhe te vogla kategorizohen si në vijim:

1. Ndërmarrjet mikro prej 0-9 punëtor;

2. Ndërmarrjet e vogla prej 10-49 punëtor.

Qarkullimi duhet të paraqitet në aplikacionin e grantit, dhe në këtë fazë nuk kërkohet të dëshmohet me vërtetim të ATK-së, dhe nëse parakualifikoheni MZHR do të kërkojë vërtetimin e ATK-së që dëshmon shumën e qarkullimit vjetor për vitin e fundit fiskal 2020 e cila duhet të përputhet me shumën e prezantuar në formular, në rast se këto dy shuma nuk përputhen atëher MZHR ju diskualifikon nga gara e mëtutjeshme.

## 1.5 Shumat e granteve

Çdo grant i kërkuar sipas kësaj Thirrje për Propozime duhet të jetë brenda **shumave vijuese minimale dhe maksimale**:

 Loti 1 – Start-up

Nga 1,000.00 € deri në 5,000.00 €;

Loti 1 – Ndërmarrjet mikro dhe të vogla

Nga 2,000.00 € deri në 5,000.00 €;

Secili grant i kërkuar sipas kësaj Thirrjeje për Propozime duhet të jetë brenda **përqindjeve minimale dhe maksimale të kostos totale të kualifikueshme** për veprim:

Për të gjitha lotet, përqindja e bashkëfinancimit nga aplikantët duhet të jetë nga 10% deri në 40%, gjithashtu kontributi në natyrë nuk konsiderohet bashkëfinacim. Shuma që kërkohet nga Autoriteti Kontraktues nuk mund të jetë nën 60% e kostos totale të projekt propozimit. Nëse gjatë realizimit të blerjeve, përfituesi ka arritë ta implementojë projektin më çmime më të vogla se ato të planifikuara atëherë mund të zbritet bashkëfinancimi deri në vlerën minimale të lejuar, por nëse projekti është implementuar edhe nën vlerën e bashkëfinancimit minimal atëherë zbritet edhe shuma e financimit të MZHR-së në mënyrë proporcionale për tu siguruar që projekti bashkëfinancohet nga përfituesi me vlerën minimale prej 10%.

# 2. RREGULLAT PËR THIRRJEN PËR PROPOZIME

Këto udhëzime përcaktojnë rregullat për dorëzimin, përzgjedhjen dhe implementimin e projekteve (veprimeve) të financuara sipas kësaj Thirrjeje për Propozime. Ekzistojnë tri tërësi të kritereve për kualifikim, që kanë të bëjnë me:

* Aplikant /i /ët që mund të kërkojnë grant;
* Veprimet (lloji i projektit të biznesit) për të cilin mund të jepet granti;
* Lloji i kostos që mund të merret në përcaktimin e shumës së grantit.

## 2.1 Kualifikimi i aplikantëve: kush mund të aplikojë?

Për t'u kualifikuar për grant, aplikantët **duhet**:

* Të jenë shtetas të Kosovës.
* Të jetë ndërmarrje në pronësi 100% private (sipas definicionit të Kosovës) regjistruar në Kosovë sipas ligjeve të Kosovës.[[4]](#footnote-4)
* Të jetë në gjendje të demonstrojë likuiditetin e kompanisë (apo likuiditetin potencial) ;
* Të jetë i regjistruar për aktivitetet e parapara me veprimin e propozuar në kohën e pranimit të grantit;
* Të mund të demonstrojë që të gjitha kontributet dhe tatimet janë përmbushur[[5]](#footnote-5);
* Të jetë drejtpërdrejt përgjegjës për përgatitjen dhe menaxhimin e veprimeve.

## 2.2 Aplikantët që nuk kualifikohen

Aplikantë potencialë nuk mund të marrin pjesë në Thirrje për propozime apo të përfitojnë grante nëse gjenden në ndonjërën prej situatave që renditen si më poshtë:

* Kanë bankrotuar apo janë në mbyllje, janë nën administrim të gjykatave, kanë hyrë në marrëveshje me kreditorë, kanë pezulluar aktivitetet afariste, i janë nënshtruar procedurave në lidhje me këto çështje, ose janë në situata analoge që lindin nga procedurat e përcaktuara me legjislacion apo rregullore vendore;
* Ata, apo personat që kanë autorizim përfaqësimi, vendim-marrjeje apo kontrolli mbi ta, janë dënuar për një vepër që ka të bëjë me sjelljen profesionale me aktgjykim të një autoriteti kompetent (pra kur nuk ka mundësi apelimi);
* Nuk janë në përputhje me obligimet e tyre sa i përket pagesës së kontributeve apo pagesës së tatimeve në pajtim me dispozitat ligjore të vendit në të cilin janë themeluar;
* Ata, apo personat që kanë autorizim përfaqësimi, vendim-marrjeje apo kontrolli mbi ta, kanë qenë subjekt i një aktgjykimi të prerë e të plotfuqishëm për mashtrim, korrupsion, përfshirje në organizatë kriminale, shpëlarje të parave apo ndonjë aktivitet tjetër të paligjshëm, ku aktiviteti i tillë i paligjshëm është dëmtues për interesat financiarë të Kosovës;

## 2.3 Veprimet e kualifikueshme: veprimet për të cilat mund të parashtrohet aplikimi

Definicioni:

Veprimi (apo projekti) përbëhet nga një tërësi aktivitetesh.

Kohëzgjatja:

Kohëzgjatja e planifikuar e projektit që financohet nga MZHR nuk mund të tejkalojë **6** muaj (përveq nëse ndryshe parashihet me kushtet kontratë).

## 2.4 Sektorët apo temat

Ndërmarrjet që operojnë në prodhimin dhe përpunimin e produkteve, si dhe në shërbimet komerciale janë të kualifikuara të aplikojnë. Interes i veçantë i kushtohet projekteve që kanë mundësi të zëvendësojnë importet, dhe të krijojnë eksporte që mbulojnë nevojat dhe prioritetet e mjedisit lokal, kurse

* Tregtia (me pakicë e shumicë),
* Ndërtimtaria,
* Bujqësia (përjashtimisht pajisjet/makineritë për prodhimin dhe përpunimin e produkteve) dhe
* Shëndetsia, janë sektore që NUK KUALIFIKOHEN

## 2.5 Lokacioni

Aplikantët me Bizneset e tyre veprimtarinë duhet ta zhvillojn në Republikën e Kosovës.

## 2.6 Llojet e veprimit/projektit

Propozimet për financim duhet të jenë të pavarura teknikisht dhe financiarisht. Veprimet duhet të kenë ndikim të prekshëm dhe të dukshëm tek kompanitë dhe rritjen e punësimit, rritjen e kapaciteteve prodhuese, përmirësim apo optimizim të cikleve jetësore të zhvillimit të produkteve/shërbimeve dhe diversifikimin e produkteve/shërbimeve, kanale të reja të shitjes dhe shpërndarjes, rritje të shitjes në Kosovë apo tregje ndërkombëtare, zhvillimin e zinxhirit të vlerave dhe të ngjashme.

Llojet vijiuese të aktiviteteve në përputhje me synimet e Programit llogariten si **shpenzime të kualifikueshme, dhe mund të financohen sipas kësaj Thirrjeje për Propozime**:

* Investimet në asete të prekshme që kanë të bëjnë ose me blerjen e pajisjeve, makinerisë, linjat e prodhimit, softuerë, si dhe të ngjashme apo/dhe përmirësimin e proceseve dhe metodave prodhuese si dhe duke përfshirë asetet që mund t'i ndihmojnë kompanive të jenë më pak të varura nga faktorët e jashtëm;
* Trajnimi i specializuar në lidhje me investimet e lartpërmendura, p.sh. trajnime për përdorimin e pajisjeve apo teknologjisë së re (kjo komponent nuk mund të kaloj më shumë se 5% të vlerës totale të projektit);
* Aktivitete marketingu (p.sh. pjesëmarrja në panaire , si dhe/ose zhvillimi i uebfaqeve, etj.) për të promovuar produkte e shërbime më të mira apo të reja (kjo komponent nuk mund të kaloj më shumë se 10% të vlerës totale të projektit).

**Llojet vijuese të veprimit NUK kualifikohen:**

* Veprimet që kanë të bëjnë vetëm me apo kryesisht me sponsorizimet individuale për pjesëmarrje në punëtori, seminare, konferenca;
* Veprimet që kanë të bëjnë vetëm me apo kryesisht me bursat individuale për studime apo kurse trajnimi;
* Programet për kredi;
* Detyrat dhe veprimet operative që nuk lidhen me implementimin e projektit;
* Aktet që shkelin rregullat dhe rregulloret e njohura ndërkombëtarisht të cilat mbrojnë të drejtat e punëtorëve në Kosovë.

Projekti duhet të jetë në përputhje me objektivat dhe prioritetet e ThpP dhe të garantojë dukshmërinë e financimit nga MZHR.

Numri i aplikimeve dhe granteve për aplikant

Një aplikant **nuk mund të dorëzojë më shumë se një aplikacion** në këtë Thirrje për Propozime.

## 2.7 Kualifikueshmëria e shpenzimeve: kostot që mund të merren parasysh për grantin

Të gjitha shpenzimet duhet të jenë në përputhje me rregullat e përcaktuara me këtë thirrje. Vetëm «kostot e kualifikuara» mund të merren parasysh për grant. Kostot e kualifikueshme duhen bazuar në shpenzime reale dhe dokumentet mbështetëse.

Kostot e kualifikueshme janë:

* + - Kostot që kanë të bëjnë me implementimin e aktiviteteve të kualifikuara;
* Janë shënuar në buxhetin e përgjithshëm të projektit;
* Janë të domosdoshme për implementimin e projektit;
* Janë të identifikueshme dhe të verifikueshme, në veçanti të regjistruara në regjistrat e kontabilitetit të Përfituesit(ve);
* Janë të arsyeshme, të arsyetuara brenda kërkesave të menaxhimit të qëndrueshëm financiar, sidomos në lidhje me ekonomizimint dhe efikasitetin.

Kostot e pakualifikueshme:

Kostot vijuese nuk kualifikohen:

* Borxhet dhe tarifat e mbulimit të borxhit;
* Provizionet për humbje dhe detyrime potenciale të ardhme;
* Interesat e borxhit;
* Tatimet në të hyra;
* Shpenzimet e deklaruara nga përfituesi dhe të mbuluara nga ndonjë veprim apo program tjetër pune;
* Blerja e tokës, ndërtimi apo riparimi i stabilimenteve/strukturave (përfshirë stabilimentet e depozitimit apo stabilimente/struktura të ngjashme);
* Humbjet në këmbim të valutës;
* Kreditë ndaj palëve të treta;
* Gjobat, ndëshkimet financiare dhe shpenzimet gjyqësore;
* Kontributet në natyrë;
* Shpenzimet e amortizimit, që normalisht duhet të jenë pjesë e mënyrës në të cilën ndahen fitimet;
* Tarifat bankare, shpenzimet e garancive dhe tarifa të ngjashme;
* Kostot e artikujve apo pajisjeve të përdorura;
* Pagat dhe meditjet;
* Shpenzimet e lëndës së parë;
* Shpenzimet tjera operacionale (qiraja, rryma, uji etj.)
* Automjetet e transportit;
* Shpenzimet e transportit;
* Inventari (Tavolinat, karrriget dhe dollapet, përjashtimit ato që ndërlidhen në mënyrë specifike me veprimtarinë)

Nëse kosotot e pakualifikueshme arrijnë shumën mbi **20%** të vlerës së projektit aplikacioni refuzohet. Shpenzimet e papranueshme janë çështje e përfituesit, prandaj ato nuk duhet të përfshihen në kërkesën për pagesë, kështu që përfituesi duhet të ketë mjete financiare vetanake për mbulimin e tyre.

Çdo tentim për mashtrim (psh. falsifikimi i faturave, manipulimi i procedurave të prokurimit, blerja e makinave apo pajisjeve të përdorura, etj.) do të ndëshkohet me mospagesë të asaj pjese që është subjekt i mashtrimit dhe ndëshkime shtesë deri në përjashtim total nga pagesa, siç parashihet me sistemin ndëshkimor që është pjesë e kontratës.

Është në interesin e aplikantit të paraqesë **buxhet realist dhe efektiv për koston**.

## PROCEDURAT E PROKURIMIT

Procedurat e Prokurimit do të jenë pjesë e kontratës së nënshkruar në mes Autoritetit Kontraktues (MZHR) dhe përfituesit.

# 3. SI TË APLIKOHET DHE PROCEDURAT QË DUHEN NDJEKUR

## 3.1 Mënyra e aplikimit

Aplikantet ftohen të plotësojnë formularin e aplikimit duke përdorur **formularin e aplikimit online të dizajnuar nga autoriteti kontraktues në sistemin *eKosova****.* Aplikantët duhet t'i përmbahen strikt formateve të aplikimit dhe të plotësojnë paragrafët dhe faqet me rend.

Pako e Aplikimit, në bazë të natyrës së biznesit të Aplikantit:

**i) Pako aplikimi për Lot 1 Startup si dhe dokumentet që duhet të dorëzohen:**

Shtojca A1 Formulari i aplikimit PZHRB 2021 (plotësohet vetëm online përmes <https://ekosovacms.rks-gov.net/>

Shtojca C1 Deklarata me shkrim nga aplikanti PZHRB 2021;

Dokumentet tjera shtesë:

* Oferta për makinerinë apo pajisjet/shërbimet e planifikuara në projekt për vlerën totale të projektit duhet të ketë përputhje të plotë me shumën totale të buxhetit. (*oferta duhet të përmbaj të dhënat e sakta të ofertuesit dhe nuk duhet të jetë më e vjetër se data e shpalljes së thirrjes për propozime*).
* Ofertat në valuta tjera duhet të bashkangjesin kursin me të cilin është kalkuluar.

**ii) Pako aplikimi për LOT 1 si dhe dokumentet që duhet të dorëzohen (për bizneset ekzistuese)**

Shtojca A2 Formulari i aplikimit PZHRB 2021 (plotësohet vetëm online përmes <https://ekosovacms.rks-gov.net/>

Shtojca C1 Deklarata me shkrim nga aplikanti PZHRB 2021;

Dokumentet tjera shtesë:

* Oferta për makinerinë apo pajisjet/shërbimet e planifikuara në projekt për vlerën totale të projektit (*oferta duhet të përmbaj të dhënat e sakta të ofertuesit dhe nuk duhet të jetë më e vjetër se data e shpalljes së thirrjes për propozime si dhe duhet të ketë përputhje të plotë me buxhetin e propozuar në vlerë dhe përshkrim*).
* Certifikatën e regjistrimit të biznesit me të gjitha informatat përcjellëse (fletat percjellëse) sipas kërkesave të legjislacionit në fuqi në Republikën e Kosovës, certifikata duhet të jetë e re lëshuar nga ARBK sipas numrit unik identifikues;
* Listën e punëtorëve për vitin 2020 të lëshuar nga ATK (mund të nxirret online nga uebfaqja e ATK-së).
* Vërtetim tatimor (*jo më i vjetër se data e shpalljes së thirrjes për propozime*) me të cilën vërtetohet se aplikuesi nuk ka borxhe aktuale tatimore të pashlyera apo obligime tjera tatimore, ose është në marrëveshje për shlyerjen e borxhit me ATK (mund të nxjerret online nga uebfaqja e ATK-së);
* Listën e punëtorëve për vitin e fundit fiskal (2020) të lëshuar nga ATK (mund të nxjerret online nga uebfaqja e ATK-së).
* Aplikantët të cilët aplikojnë për Lot 1, si biznese ekzistuese duhet të plotësojnë sakt pjesën III pikën Nr. 1 formularin e aplikacionit në ekosova lidhur me qarkullimin vjetor të v.2020, kjo do të kontrollohet nga MZHR në rast se parakualifikoheni dhe do të kërkohet të dëshmohet me vërtetim nga ATK.
* Ofertat në valuta tjera duhet të bashkangjesin kursin me të cilin është kalkuluar.

*Vërejtje*: Dokumentet e listuara me lart duhet te jene me dukshmëri të qarte dhe te formatit PDF. Secili dokument duhet të vendoset në follderin përkatës (sipas emërtimit) në të kundërten aplikacioni llogaritet i pa kompletuar përkatësisht i plotësuar gabim, rrjedhimisht diskualifikohet që në fazen e parë – Administrative.

Aplikacionet mund të plotësohen në gjuhën shqipe apo serbe në platformën ekosova online.

**Aplikacionet në kopje fizike apo të shkruara me dorë nuk do të pranohen**.

Vetëm formularët e **PLOTËSUAR** të aplikimit dhe shtojcat do të kalojnë për vlerësim. Kështu, është me rëndësi kyçe që këto dokumente të përmbajnë TË GJITHA informatat relevante në lidhje me veprimin.

Vlerësimi i Aplikacioneve do të përfshijë një «kontroll administrativ» për të siguruar që aplikantët kanë përmbushur rregullat e kualifikimit (p.sh. aplikantët janë shtetas të Kosovës, si dhe biznesi është regjistruar në Kosovë për Lotet 1 (për bizneset ekzistuese)). Procesi i vlerësimit përmbajtësor do të konsiderojë nëse Aplikacioni demonstron që ndërmarrja ka perspektivë të mirë të të qenit e suksesshme dhe e qëndrueshme, si dhe që implementimi do të kontribuojë drejt përmbushjes së synimeve të Skemës së Granteve për të ndihmuar zhvillimin ekonomik të Kosovës. Grantet do t'i jepen aplikantëve «me notën më të lartë» në secilin Lot, deri në kufijtë e buxhetit në dispozicion.

Në rastet kur ka mos përputhje të vlerave buxhetore në projekt, konfuzitet në përshkrim të projektit dhe gabim në përdorimin e formateve të përcaktuara në thirrjen për propozime, projekti do të diskualifikohet.

MZHR nuk është përgjegjëse për koston që ndërlidhet me përgaditjen e aplikacionit, sikur që luten të gjithë aplikuesit që për çdo sqarim eventual lidhur me aplikim të shfrytëzojnë të gjitha mundësitë zyrtare të sqarimeve sipas orarit indikativ të publikuar nga MZHR.

Përfituesit (pronarët e bizneseve që kanë përfituar) nga skema **PZHRB 2019**, **PZHRB 2020** si dhe përfituesit e **Programit për Rimëkëmbje Masa 8 2020** nuk kanë të drejtë aplikimi për këtë thirrje, si dhe përfituesit që kanë dështuar në implementimin e projekteve nga këto skema.

Përfituesit nga **PZHRB 2018** nëse do të parakualifikohen do të verifikohen lidhur me përmbushjen e kushteve të projektit paraprak.

## 3.2 Ku dhe si të bëhet aplikimi

Aplikimi bëhet online përmes platformës ekosova, shih udhëzuesin e ASHI për mënyrë e aplikimit përmes ekosova

<https://ekosovacms.rks-gov.net/> - Për Startup Aplikimi duhet të bëhet nga personat të cilët synojnë të fillojnë biznesin e jo nga persona tjerë në emër të tyre;

- Për Lot 1, (biznese ekzistuese) Aplikimi duhet të bëhet nga pronarët e bizneseve apo personat e autorizuar siç figurojnë në ARBK <https://arbk.rks-gov.net/page.aspx?id=1,1>.

Në rast se vërehet se të dhënat e llogarisë në ekosova nuk përputhen me të dhenat në aplikacion, MZHR diskualifikon atë aplikacion nga procesi i mëtutjeshëm.

## 3.3 Afati i fundit për aplikim

Afati i fundit për aplikim është 25 **Mars 2021, në ora 16:00** në platformën ekosova pas kësaj afati mbyllet sistemi, aplikacionet fizike apo me postë nuk pranohen.

## 3.4 Informata të mëtutjeshme për aplikimin

Gjatë periudhës që fillon nga publikimi i këtyre udhëzimeve deri në afat, ngjarjet publike dhe seancat informuese lidhur me lansimin e këtyre fondeve për procedurën dhe kriteret e caktuara për aplikantët e interesuar i organizon Ministria e Zhvillimit Rajonal (MZHR).

Megjithatë, mund të dërgohen pyetje shtesë në emailin vijues: ylber.citaku@rks-gov.net më së voni deri më 15 Mars 2021 deri në ora 16:00, si dhe duhet të tregojë qartë referencën për Thirrjen për Propozime si dhe Loti specifik të cilit i referohet. MZHR nuk ka për obligim të ofrojë qartësime të mëtutjeshme ndaj pyetjeve që dorëzohen pas dtës 15 Mars 2021.

# Kriteret e Vlerësimit

Për t'u para-selektuar, projekt propozimi duhet të arrijë së paku 50 pikë. Pas vlerësimit, aplikantët do të renditen sipas pikeve të tyre. Aplikimet me piket më të larta do të zgjedhen përkohësisht deri në arritjen e buxhetit në dispozicion.

|  |  |
| --- | --- |
| **Pjesa / Elementet e notimit** | Pesha e përgjithshme / Piket maksimale |
| **STARTAPP**  | **LOT 1** |
| **1. Kapaciteti financiar dhe operacional** | **20** | **30** |
| **2. Relevanca e veprimit** | **25** | **20** |
| **3. Efektshmëria dhe arritshmëria** | **25** | **15** |
| **4. Qëndrueshmëria e veprimit** | **15** | **20** |
| **5. Buxheti dhe efektshmëria në kosto** | **15** | **15** |
| **GJITHSEJ PIKE (MAKSIMUM)**  | **100** | **100** |

Pjesë e vlerësimit do të jetë edhe një anëtarë nga shoqëria civile në cilësinë e vëzhguesit.

# ANKESAT

Pas publikimit të rezultateve aplikantët mund të adresojnë ankesa në në Arkivin e MZHR-së brenda 15 ditë (kalendarike) nga data e publikimit të rezultateve.

# 6. LISTA E SHTOJCAVE

i) Pako aplikimi për Lot 1 Startup PZHRB 2021

Shtojca A1 Formulari i aplikimit PZHRB 2021 (Plotësohet vetëm online përmes <https://ekosova.rks-gov.net>

Shtojca C1 Deklarata me shkrim nga aplikanti PZHRB 2021 e nënshkruar.

ii) Pako aplikimi për LOT 1 PZHRB 2021 (Biznes ekzistues)

Shtojca A2 Formulari i aplikimit (Plotësohet vetëm online përmes

<https://ekosovacms.rks-gov.net/>

Shtojca C1 Deklarata me shkrim nga aplikanti PZHRB 2021 e nënshkruar.

1. Raporti për Kosovën 2019 <https://www.mei-ks.net/sq/raporti-i-progresit-585> [↑](#footnote-ref-1)
2. Ky Lot i dedikohet ideve të biznesit për Startup të cilat nuk janë ende të regjistruara si biznese, si dhe personat që aplikojnë nuk duhet të kenë biznes tjeter në emër të tyre të regjistruar aktiv apo të jenë aksionar në ndonjë biznes.

 [↑](#footnote-ref-2)
3. Ky Lot i dedikohet ndërmarrjeve ekzistuese mikro dhe të vogla të cilat kanë realizuar qarkullim vjetor për vitin e fundit fiskal nga 500.00 €, deri në 7,000.00 €, nëse qarkullimi nuk është brenda këtyre shumave atëher nuk ka drejtë të aplikojë për këtë skemë (Lot 1).

 [↑](#footnote-ref-3)
4. Certifikatën e regjistrimit të biznesit me të gjitha informatat përcjellëse sipas kërkesave të legjislacionit në fuqi në Republikën e Kosovës, certifikata duhet të jetë e re lëshuar nga ARBK sipas numrit unik identifikues.; [↑](#footnote-ref-4)
5. Vërtetimi nga Administrata Tatimore e Kosovës. Vërtetimi tatimorë nuk mund të jetë më i vjetër se nga data e publikimit të Thirrjes për propozime. [↑](#footnote-ref-5)